
Årsrapport fra Læringsmiljøutvalget (LMU) ved Universitetet i Tromsø, studieåret 2004-2005

I følge universitets- og høgskoleloven §44 skal Læringsmiljøutvalget (LMU) hvert år avgi rapport om institusjonens arbeid med læringsmiljø til styret. Universitetsdirektøren legger med dette fram årsrapport fra Læringsmiljøutvalget (LMU) for studieåret 2004-2005 (se vedlegg). Årsrapporten fra LMU følger samme mal som i fjor og utvalget har levert en årsrapport som omhandler virksomheten og en vurdering av aktiviteten i forhold til utvalgets mandat. 

LMUs virksomhet inngår som del av kvalitetsikringssystemet for utdanningsvirksomheten. LMU har en viktig utførende rolle når det gjelder arbeidet med rammekvalitet. Gjennom den årlige rapporten om læringsmiljø til styret sikres et kontinuerlig fokus på rammekvalitet ved Universitetet i Tromsø. 

Av saker LMU har hatt til behandling inneværende studieår kan nevnes:
· Kartlegging av fysisk tilgjengelighet på campus. Kartleggingen startet i 2004 og fortsatte i 2005. Dette er et arbeid som vil ha fokus også kommende studieår. 

· LMU har vært konsultert i forbindelse med Troms fylkeskommunes prosjektering og oppstart av bygging TANN-bygget, der også odontologistudiet skal lokaliseres. Dette ble gjort etter pålegg fra Arbeidstilsynet. 

· LMUs arbeid med læringsmiljø inngår som en viktig del av kvalitetssikrings- og kvalitetsutviklingsarbeidet ved Universitetet i Tromsø. LMU holdes løpende orientert om arbeidet med kvalitetssikring ved institusjonen. 

· LMU fører tilsyn med arbeidet som utføres i forhold til studenter med nedsatt funksjonsevne. I denne forbindelse ble det satt i gang arbeid med å revidere eksisterende Handlingsplan for studenter med funksjonshemning. Forslag til ny plan er ute på høring ved enhetene og styret vil få forslag til ny handlingsplan til behandling høstsemesteret 2005.

Universitetsdirektøren har vært leder av utvalget studieåret 2004-2005. Ledervervet skal hvert år rullere mellom ansatte og studenter. Studentene vil inneha vervet i neste studieår. 

Universitetsdirektørens vurderinger

Universitetsdirektøren har ingen kommentarer til den foreliggende rapporten og anbefaler at styret tar LMUs årsrapport til etterretning.

Innstilling til 

v e d t a k:

Universitetsstyret tar årsrapporten fra Læringsmiljøutvalget (LMU) for studieåret 2004-2005 til etterretning.

